Maksun suuruus on yksityishenkilöillä 40 tai 80 euroa, yrityksillä ja yhteisöillä 800 euroa. Rikoksentekijöiltä perittävän maksun tarkoituksena on kasvattaa rikoksen uhrien tukipalveluihin kanavoitavaa valtion rahoitusta.

Tasavallan presidentti vahvistaa perjantaina lain, jossa rikoksen tehneet määrätään maksamaan uudenlaista rikosuhrimaksua.

Ensi vuonna voimaan astuvan lain myötä rikosuhrimaksua joutuvat maksamaan täysi-ikäiset rikolliset, jotka ovat tehneet rikoksen, josta laissa uhkana on vankeus. Myös ne, jotka oikeudessa ovat selvinneet sakoilla, joutuvat pulittamaan rikosuhrimaksun, mikäli säädöstasolla uhkana on vankila.

Maksun suuruus on 40 euroa, jos säädetty maksimirangaistus on enintään kuusi kuukautta vankeutta, ja 80 euroa, jos säädetty maksimirangaistus on yli kuusi kuukautta vankeutta. Yritykselle tai yhteisölle määrättävä rikosuhrimaksu on 800 euroa.

Rikosuhrimaksuista arvioidaan kertyvän vuosittain yli 7 miljoonan euron potti. Rahoista noin 65 prosenttia eli 4,5 miljoonaa euroa on tarkoitus jakaa uhrien tukipalveluihin, kuten vaikkapa Rikosuhripäivystyksen käyttöön.

Rikoksentekijöiltä perittävän maksun tarkoituksena on kasvattaa rikoksen uhrien tukipalveluihin kanavoitavaa valtion rahoitusta.Maksun taustalla ovat vuonna 2012 hyväksytyn EU:n ns. rikosuhridirektiivin sisältämät velvoitteet uhreille tarjottavien tukipalveluiden vähimmäistasosta.